პაკ ჯი სუნი
პაკ ჯი სუნი (კორ. 박지성; ჰანჯა:朴智星) 一 ყოფილი პროფესიონალი სამხრეთ კორეელი ფეხბურთელი, რომელიც ნახევარმცველის პოზიციაზე თამაშობდა. დაბადებული სამხრეთ კორეის დედაქალაქ სეულში, პაკი არის ერთ-ერთი ყველაზე წარმატებული და შემოსავლიანი აზიელი მოთამაშე ისტორიაში, რომელმაც კარიერის მანძილზე 19 ტიტული მოიპოვა. ამასთანავე იგია პირველი აზიელი ფეხბურთელი, რომელმაც მოიგო უეფას ჩემპიონთა ლიგა და ითამაშა ჩემპიონთა ლიგის ფინალში, ასევე პირველი აზიელი, რომელმაც მოიგო ფიფას საკლუბო მსოფლიო ჩემპიონატი. პაკი უნივერსალური ნახევარმცველი იყო - მას შეეძლო ეთამაშა როგორც ფლანგებზე, ისე შემტევ ან უკან დაწეულ ნახევარმცველად. იგი გამოირჩეოდა განსაკუთრებული სავარჯიშო ეთიკითა და დისციპლინით, რაც ძირითადად გამოწვეული იყო მისი ბურთის გარეთ ვარჯიშითაც. საკუთარი ფიზიკური გამძლეობისა და შრომისუნარიანობის წყალობით გულშემატკივრებმა მას „სამფილტვიანი“ შეარქვეს. პაკმა საფეხბურთო კარიერა მშობლიურ სამხრეთ კორეაში დაიწყო. თავდაპირველად ის მიონჯის უნივერსიტეტის გუნდში თამაშობდა სანამ იაპონიაში, Kyoto Purple Sanga-ში სათამაშოდ გადავიდოდა. მას შემდეგ, რაც პაკის გუნდის მენეჯერი, გუს ჰიდინკი, დაბრუნდა ნიდერლანდებში პე ეს ვე ეინდჰოვენის სამართავად, პაკი თან გაჰყვა მას ჰოლანდიაში და ამავე გუნდში გააგრძელა ასპარეზობა. 2004-2005 წლების უეფას ჩემპიონთა ლიგის ნახევარფინალამდე მიღწევის გამო მანჩესტერ იუნაიტედის მწვრთნელმა, სერ ალექს ფერგიუსონმა შენიშნა სუნის ტალანტი, რაც საბოლოოდ კონტაქტის გაფორმებაში გადაიზარდა - მანჩესტერმა პაკი 4 მილიონ ფუნტად შეიძინა. ამის შემდეგ, პაკმა მოიგო ოთხი პრემიერ ლიგის ტიტული, 2007-2008 წლების სეზონის უეფას ჩემპიონთა ლიგა და 2008 წლის ფიფას მსოფლიო საკლუბო ჩემპიონატი. 2012 წელს ის ქუინს პარკ რეინჯერს უერთდება მას მერე, რაც მისი მანჩესტერის ძირითად შემადგენლობაში გამოჩენა შემცირდა. თუმცა, ქუინს პარკში ტრავმებით გამოწვეულმა სეზონის ჩაშლამ გამოიწვია ის, რომ პაკი კვლავ უერთდება ეიდნჰოვენს იჯარით 2013-2014 წლებში. სამხრეთ კორეის ნაკრების შემადგენლობაში პაკმა 100 თამაში ჩაატარა და 13 გოლი გაიტანა. ის იყო იმ გუნდის წევრი, რომელმაც მეოთხე ადგილი დაიკავა 2002 წლის მსოფლიო ჩემპიონატზე, აგრეთვე მონაწილეობა მიიღო 2006 წლისა და 2010 წლის მსოფლიო ჩემპიონატებში. მსოფლიო ჩემპიონატებზე იგი ოთხჯერ დასახელდა ნმატჩის გმირად, რითაც აგრეთვე მოწინავეა აზიელ ფეხბურთელებს შორის და ამ დროისთვის მიიჩნევა სამხრეთ კორეის ყველა დროის ყველაზე პროდუქტიულ ბომბარდირად მსოფლიო ჩემპიონატზე, ან ჯონ ჰუანთან და სონ ჰინ მინთან ერთად, რომელმაც გაიტანა ზედიზედ სამ ტურნირში.